U predvečerje povratka Vatrenih u Dalmaciju, nogometnog događaja godine u Hrvatskoj, raskol u HNS-u ide prema kulminaciji. Davor Šuker napravio je listu ljudi koji će dobiti ulaznicu za svečanu ložu poljudskog stadiona i gdje će biti čije mjesto. Marijan Kustić uzeo ju je, poderao i bacio u koš za smeće. Napisao je svoju po kojoj će se doista i sjediti. Bila je to simbolična demonstracija izvršnog direktora tko ima moć, tko je glavni u Savezu i čija je zadnja.

Marijan Kustić gurnuo je Šukera na margine, a utjecaj Zdravka Mamića smanjio na najmanji unatrag dvadesetak godina i spreman je započeti novu eru HNS-a.

CROPIX

Dobio četiri derbija

U četiri mjeseca Kustić je, nogometnim rječnikom, dobio četiri derbija protiv Šukera, koji još samo formalno nosi naziv predsjednika, a ako utakmica u četvrtak prođe u najboljem redu, bit će to njegova titula. Tada možemo očekivati da će dodati gas u definitivnoj rekonstrukciji Saveza i pitanje je dokad će Šuker ostati predsjednik, makar i “revijalni“, na papiru, jer konačan obračun mogao bi biti blizu.

Na Kustićevo inzistiranje Hrvatska se vraća na Poljud. Za to je dobio snažan poticaj Vlade i članova Izvršnog odbora HNS-a, pogotovo iz redova HDZ-a, što Šuker nikad javno nije podržao, a insajderske informacije govore da se unutar Kuće nogometa protivio. Vatreni su 11. lipnja u Varaždinu igrali prijateljsku utakmicu s Tunisom.

Ronald Gorsic / CROPIX

Šukerov solo

Dogovoreno je da Šuker nakon susreta izađe pred novinare i objavi kako će Mađarska doći na Poljud. Pojavio se, ali i odigrao solo partituru, u svojem tvrdoglavom stilu, kao da i dalje nosi “zlatne kopačke“ i sam će protiv svih zabiti gol. U Savezu su posezali za apaurinima i normabelima jer iz njegovih rečenica novinari su zaključili - ništa od Poljuda.

- Ja bih to ovako postavio: još je svastika nenađena, još imamo važnu utakmicu, ako gledamo sportski, ne politički, kako koji grad diše to me ne zanima, naš interes je uzeti tri boda protiv Mađara. Gdje god, svejedno. Vidjeli ste da je u Osijeku bilo stopostotno, nije bilo nijedne bengalke, nijednog incidenta. Prepustite to odgovornim ljudima, nije to samo - daj nekome... Igrat ćemo po cijeloj Hrvatskoj, sve je moguće - citat je Šukerovih riječi.

Iako je morao biti svjestan da će već sutradan “dobiti gol kroz noge”, nije htio izgovoriti: “Hrvatska se vraća na Poljud.”

Govori se da je forsirao Osijek, on ne zaboravlja, ni ne oprašta, tako očito ni sukobe s “jugom”, no već 12. lipnja HNS je na svojoj službenoj web stranici priopćio: “Izvršni odbor je odabrao Split.” Kustić je sve uzeo na sebe, to je bila tek prva runda… Šuker se otad nije oglasio o toj utakmici. Kad bi ga netko od novinara pitao, odgovorio bi: “Pustimo sad to.”

Foto: Vladimir Dugandzic / CROPIX

Još prije Eura U-21 Šuker je micao tlo pod nogama izbornika U-21 Nenada Gračana, a u srpnju zatražio njegovo razrješenje. IO mu je “zalupio vrata”, no on je inzistirao da na to mjesto instalira Gorana Tomića, trenera Lokomotive. Unatoč poruci “No pasaran!”, u kolovozu je u uredu HNS-a naložio da se ispiše mail s prijedlogom Gračanove smjene koji je poslan članovima tijela koje bi trebalo biti njegova vlada, a to definitivno nije. Od 16 ljudi, 12 se očitovalo i odbilo ga bez ijednog drugačijeg glasa. Još dok su “kucali” tekst, kolege su ga upozoravali da srlja i griješi, međutim išao je glavom u zid.

Kad je Gračan pao od Škota i kuvertirao ostavku, došlo je do trećeg velikog, uz tko zna koliko manjh, okršaja Kustića i Šukera. Izvršni direktor doveo je Igora Bišćana. Šuker se izričito opirao, a doznajemo da je nakon Tomića, kojeg je potrošio u krivom trenutku, njegov favorit bio Aljoša Asanović. U utorak su Kustić i predsjednik Stručne komisije te član Izvršnog odbora HNS-a Slavko Prišćan na službenoj stranici objavili fotografiju i vijest s Bišćanom, dok je Šuker bio na Kosovu, na Skupštini tamošnjeg Saveza. Dokaz je i Bišćanova izjava za SN da ga je doveo Kustić kojeg je prije toga dvaput odbio. Na konstataciju kako je Šuker bio protiv, kazao je:

- Ne znam ništa o tome. Ako je i tako, nemam nikakav problem s time. Svatko ima pravo na svoj stav. I to je pokazatelj da se nešto mijenja, ako i unatoč nečijem neslaganju na kraju presudi volja većine. Meni je to dovoljno da vjerujem u pravu podršku.

Kustić - Šuker 4:0. Nokdaun za nokdaunom. Dokad će trajati taj meč s primjesama rata? Ni Zdravku Mamiću nikako nije sjeo Bišćan, s kojim je odavno na suprotstavljenim stranama. I njega je to imenovanje razljutilo.

Silan zamah

Marijan Kustić zaigrao je veliku igru, na sebe je preuzeo glavnu ulogu, golemu obvezu, ali i odgovornost. Nekoliko je puta bio u Splitu, dogovarao s Gradom, županijskim savezom i Hajdukom u mjeri u kojoj su predstavnici kluba bili voljni nazočiti jer ne sudjeluju u organizaciji. Utakmica na Poljudu trebala bi biti vrhunac njegovih aktivnosti, prođe li na stadionu sve u redu po pitanju atmosfere, ne bude li nereda ili bilo kakvih događanja koja bi štetila Hrvatskoj, dobit će silan zamah i potvrditi se kao neupitni gospodar HNS-a.

Međutim, pođe li nešto bitno po zlu, teret će pasti na Kustićeva leđa jer on je doveo Hrvatsku u Split, preuzeo na sebe rizik zahtjevnog posla, pred Vladom i Nogometnim savezom. Zapravo cijelom državom. Koliko god je jasno je za to glasao Izvršni odbor, kao i da Kustić ne ravna ni policijom, ni Gradom, ni zaštitarima koji moraju odraditi svoj posao.

Marijan Kustić nije bio veliki nogometaš, u HNS je došao iz županije koja vjerojatno nikad neće imati prvoligaša, njegovo je značajno uporište politička stranka, ali demonstrirao je želju i nakanu da vuče poteze koji su dobri za nogomet. Počevši od zatopljivanja odnosa “sjevera” i “juga”.